b'\n_START_ARTICLE_\nBrussel-traktaten (1948)\n_START_PARAGRAPH_\nBrusseltraktaten, ogs\xc3\xa5 omtalt som Brusselpakten, var en traktat som ble underskrevet 17. mars 1948. Traktaten etablerte Vestunionen, en forsvarsallianse mellom Belgia, Frankrike, Luxembourg, Nederland og Storbritannia. Dette utgjorde en utvidelse av Dunkerquetraktaten, som var underskrevet av Storbritannia og Frankrike \xc3\xa5ret f\xc3\xb8r._NEWLINE_I 1951 ble hoveddelen av Vestunionens forsvarsfunksjoner overf\xc3\xb8rt til NATO, og ble dermed kjernen i NATOs Supreme Headquarters Allied Powers Europe (SHAPE). Brusseltraktaten ble modifisert i 1954, hvorp\xc3\xa5 Vestunionen ble erstattet av Den vesteuropeiske union. Siden ble traktatens sosialpolitiske innhold overf\xc3\xb8rt til Europar\xc3\xa5det._NEWLINE_I 2009 tr\xc3\xa5dde Den europeiske unions (EU) Lisboa-traktat i kraft, og innf\xc3\xb8rte en forpliktelse om gjensidig solidaritet og kollektivt forsvar. Brussel-traktaten ble p\xc3\xa5 dette tidspunkt ansett som overfl\xc3\xb8dig, gitt at EUs felles sikkerhets- og forsvarspolitikk ogs\xc3\xa5 tidligere hadde overtatt mye av VEUs operative samarbeid, og i 2010 trakk samtlige medlemsland seg fra Brusseltraktaten.'